Diari Oficial de la Generalitat Valenciana


Sumari del DOGV 9974, del 04-11-2024 (2024/11519)

RESOLUCIÓ de 28 d'octubre de 2024, per la qual es convoca un lloc de treball de director o directora de programes per a la gestió de fons europeus vinculats al Pla de recuperació, transformació i resiliència (d'ara en avant, PRTR).
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9974

Data del DOGV
:   04-11-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/11621

CVE
:   PZKZ-E-1244-91302

Data del document
:   28-10-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Mitjançant el Reial decret llei 36/2020, de 30 de desembre, es van aprovar mesures urgents per a la modernització de l’Administració pública i per a l’execució del PRTR.

Conseqüència directa de la publicació del Reial decret llei 36/2020, el Consell aprova l’1 d’abril de 2021 el Decret llei 6/2021, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19, que arreplega un conjunt de mesures que tenen per objecte agilitzar la tramitació de totes les inversions i actuacions a càrrec de la Generalitat que s’emmarquen en el Pla de recuperació i resiliència de Govern d’Espanya, i en el capítol VI, secció 7a d’este especifica les mesures en matèria de recursos humans en relació amb el règim especial de gestió de les actuacions incloses en el PRTR finançats per Next Generation EU (Mecanisme europeu de recuperació i resiliència i pels fons REACT-EU per a fer costat a la recuperació després de la crisi de la COVID-19).

L’article 28 del citat Decret llei 6/2021 arreplega la possibilitat de nomenament d’un director o directora de programa, en l’àmbit exclusiu de la gestió de projectes finançables amb fons europeus lligats a l’execució del PRTR, al qual resultarà aplicable el règim previst en la normativa bàsica estatal i en este decret llei, sense subjecció a la regulació de la figura del directiu públic professional continguda amb caràcter general en la llei reguladora de la funció pública valenciana.

A més, indica que la selecció del personal per a l’ocupació dels llocs de direcció de programes per a la gestió de fons europeus se subjectarà als principis de mèrit i capacitat, així com a criteris d’idoneïtat, i es durà a terme mitjançant procediments que garantisquen la publicitat i la concurrència. Al seu torn, per a la designació d’este personal es tindran en compte els coneixements especialitzats en la gestió de fons europeus, l’experiència professional en funcions directives, així com l’acreditació de competències sobre coordinació d’equips de treball, a més dels coneixements específics corresponents a les matèries objecte del programa.

El personal de direcció de programes vinculats a la gestió de fons europeus estarà subjecte a l’avaluació del compliment dels objectius assignats al programa, d’acord amb els criteris d’eficàcia, eficiència, responsabilitat per a la gestió i control dels resultats. En els termes que es determinen en els programes, este personal presentarà periòdicament, i almenys una vegada a l’any, la memòria sobre els resultats de la gestió i del grau de compliment dels objectius fixats. L’avaluació desfavorable del compliment dels objectius o resultats assignats al programa comportarà el cessament del personal de direcció de programes, sense dret a percebre indemnitzacions per cessament no previstes legalment.

Per part seua, el Decret 121/2021, de 17 de setembre, del Consell, de determinació de retribucions de les direccions de programes vinculats al PRTR, especifica que les retribucions íntegres anuals dels llocs de direcció de programes podran aconseguir com a límit màxim l’import de les establides per a les persones titulars de direccions generals del Consell en les respectives lleis de pressupostos anuals de la Generalitat, al llarg de la duració del seu contracte, que serà com a màxim de 4 anys. Estes retribucions es distribuiran en un 88 % fix i un 12 % variable que es percebrà en funció del compliment d’objectius.

A més, en el punt 3r de l’article únic, assenyala que cada conselleria podrà nomenar un director o directora de programa; si bé el punt 6t de l’article citat preveu que, per causes degudament justificades, vinculades a la competitivitat externa, la complexitat tècnica del programa o l’especial qualificació requerida, el Consell podrà autoritzar l’augment del nombre de llocs de direcció de programes en les conselleries.

Així, per Acord del Consell del dia 11 de febrer de 2022, s’autoritza la creació d’un segon lloc de direcció de programes vinculats al PRTR en la llavors denominada Conselleria de Política Territorial, Obres Públiques i Mobilitat.

A finals de 2022 es va desenrotllar el corresponent procés de contractació dels dos directors de programes, i en 2023 va finalitzar amb la seua incorporació. No obstant això, a principis de 2024 es produïx la baixa voluntària d’un d’estos, de manera que queda el lloc vacant.

D’altra banda, i de conformitat amb el que disposen els decrets 10 i 112/2023, l’actual Conselleria de Medi Ambient, Infraestructures i Territori reunix les competències de l’extinta Conselleria de Política Territorial, Obres Públiques i Mobilitat, així com de la pràctica totalitat de l’antiga Secretaria Autonòmica d’Emergència Climàtica i Transició Ecològica (procedent de l’extinta Conselleria d’Agricultura, Desenrotllament Rural, Emergència Climàtica i Transició Ecològica), competències que romanen en l’actual conselleria després de l’aprovació dels decrets 17 i 81/2024, que van substituir els citats decrets 10 i 112/2023.

La gestió dels fons Next Generation EU en esta Conselleria de Medi Ambient, Infraestructures i Territori precisa la contractació del segon director o directora de programes amb caràcter urgent.

Vist el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic.

Vist que per a les competències en matèria de transports i mobilitat s’han aprovat els següents acord de conferència sectorial i reials decrets:

– Acord de la Conferència Nacional de Transports, de data 5 de novembre de 2021, pel qual es fixen els criteris de distribució territorial de crèdits pressupostaris dels exercicis 2021 i 2022, així com la distribució dels corresponents a l’exercici de 2021, per al finançament d’actuacions d’inversió en el marc dels components 1 “Pla de xoc de mobilitat sostenible, segura i connectada en entorns urbans i metropolitans” i 6 “Mobilitat sostenible, segura i connectada” del PRTR.

– Reial decret 983/2021, de 16 de novembre, pel qual s’aprova la concessió directa a les comunitats autònomes i a les ciutats de Ceuta i Melilla, d’ajudes per a la transformació de flotes de transport de viatgers i mercaderies d’empreses privades prestadores de servicis de transport per carretera, així com d’empreses que realitzen transport privat complementari, en el marc del PRTR.

– Reial decret 902/2022, de 25 d’octubre, pel qual s’aprova la concessió directa, a les comunitats autònomes i a les ciutats de Ceuta i Melilla, d’ajudes per a la modernització d’empreses privades de transport de viatgers prestadores de servicis de transport per carretera i d’empreses privades que intervenen en el transport de mercaderies per carretera, en el marc del PRTR.

Vist que per a les competències en matèria de medi ambient s’han aprovat els següents acords de conferència sectorial i reials decrets:

– Acord de la Conferència Sectorial de Medi Ambient, de data 14 d’abril de 2021, pel qual s’aproven els criteris de repartiment i la distribució territorial de crèdits relatius a l’aplicació del Reial decret 1432/2008, de 29 d’agost, per a la modificació de línies elèctriques causants d’electrocució a espècies d’avifauna amenaçada.

– Acord de data 14 d’abril de 2021, pel qual s’aproven els criteris de repartiment i la distribució territorial de crèdits destinats al sanejament i depuració en les aglomeracions de menys de 5.000 habitants equivalents, no conformes amb la directiva europea d’aigües residuals.

– Acord de data 14 d’abril de 2021, pel qual s’aproven els criteris de repartiment i la distribució territorial de crèdits relatius al Pla de suport a la implementació de la normativa de residus, Programa d’economia circular i Pla d’impuls al medi ambient-PIMA residus.

– Acord de data 9 de juliol de 2021, pel qual s’aproven els criteris de repartiment i la distribució territorial de crèdits relatius als components 4 “Conservació i restauració d’ecosistemes i la seua biodiversitat” i 5 “Preservació de l’espai litoral i dels recursos hídrics” del PRTR.

– Acord de data 15 de desembre de 2021, pel qual s’aprova la segona distribució de crèdits relatius al component 4 “Conservació i restauració d’ecosistemes i la seua biodiversitat” del PRTR.

– Acord de data 20 de juny de 2022, pel qual s’aproven els criteris de repartiment i la distribució territorial de crèdits relatius al component 4 “Conservació i restauració d’ecosistemes i la seua biodiversitat” del PRTR.

– Acord de data 20 de juny de 2022, pel qual s’aproven els criteris de repartiment i la distribució territorial de crèdits pressupostaris relatius al component 4 “Conservació i restauració d’ecosistemes i la seua biodiversitat” del PRTR, per a l’exercici pressupostari 2022, per import total de 24.915.685 d’euros, destinat a actuacions de recuperació de sòls i zones afectades per la mineria.

– Acord de data 20 de juny de 2022, pel qual s’aproven els criteris de repartiment i la distribució territorial per a l’execució de crèdits pressupostaris relatius al Pla de suport a la implementació de la normativa de residus, en el marc del PRTR.

– Reial decret 477/2021, de 29 de juny, pel qual s’aprova la concessió directa, a les comunitats autònomes i a les ciutats de Ceuta i Melilla, d’ajudes per a l’execució de diversos programes d’incentius lligats a l’autoconsum i a l’emmagatzematge, amb fonts d’energia renovable, així com a la implantació de sistemes tèrmics renovables en el sector residencial, en el marc del PRTR.

– Acord de data 24 de juliol de 2024, pel qual s’aproven els criteris de repartiment i distribució territorial dels crèdits relatius al Pla de suport a la implementació de la normativa de residus, en el marc del PRTR, per un import total de 968.523.210,00 d’euros, per a projectes estratègics, que té caràcter decisori.

Vistes les exigències de gestió àgil que els anteriors acords i decrets exigixen, i els terminis establits en el Reial decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del PRTR, així com el Reglament (UE) 2021/241, del Parlament Europeu i del Consell, pel qual s’establix el Mecanisme de recuperació i resiliència (MRR), publicat el 18 de febrer en el *Diario Oficial de la Unión Europea*  i l’Instrument de recuperació i resiliència, aprovat per Reglament (UE) 2020/2094, del Consell, de 14 de desembre, en què es regulaven els coneguts com a fons europeus Next Generation EU.

RESOLC

*Primer*

Convocar per a la seua provisió el lloc de treball la descripció del qual detalla l’annex I de la present resolució

*Segon*

Aprovar les bases que regiran esta convocatòria i que figuren en l’annex II.

Contra la present resolució, que posa fi a la via administrativa, es podrà interposar un recurs potestatiu de reposició, en el termini d’un mes des de l’endemà de la notificació, davant del mateix òrgan que ha dictat la resolució; o un recurs contenciós administratiu davant del jutjat contenciós administratiu corresponent, en el termini de dos mesos comptats des de l’endemà de la publicació.

Tot això, de conformitat amb el que establixen els articles 112, 114, 115, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades puguen exercir, si és el cas, qualsevol altre que estimen procedent.

ANNEX I

*Descripció del lloc convocat*

1. Lloc: director o directora de programes per a la gestió de fons europeus vinculats al PRTR en la Conselleria de Medi Ambient, Infraestructures i Territori.

2. Nombre de llocs: 1.

3. Tipus de contracte.

Contracte d’alta direcció regulat pel Reial decret 1382/1985, d’1 d’agost, pel qual es regula la relació laboral de caràcter especial del personal d’alta direcció.

4. Duració del contracte.

Dos anys ampliables en 12 mesos segons el que preveu el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19.

No obstant això, si la gestió dels fons vinculats al PRTR experimenta alguna pròrroga en els pròxims anys, el contracte ampliaria la seua duració de la mateixa manera, sense excedir del màxim de quatre anys previst en el citat Decret llei 6/2021.

5. Funcions del lloc de treball.

La direcció de programes per a la gestió de fons europeus vinculats al PRTR, sense perjuí de les competències pròpies de la persona titular de la Conselleria, tindrà com a funció principal coordinar la tramitació dels fons assignats propis o externs en el marc de les polítiques de recuperació, així com totes les tasques relacionades amb la gestió dels fons.

En la gestió dels programes li correspondran les funcions següents, en coordinació amb la Subdirecció General de Planificació i Suport Tècnic de Finançament Europeu:

– Programar i dissenyar les accions que cal realitzar per a la consecució dels objectius estratègics que establisca la Conselleria de Medi Ambient, Infraestructures i Territori.

– Fixar objectius concrets per als subprojectes i actuacions assignats en el PRTR segons els objectius que establixen les conferències sectorials i les estratègies que establisca la Conselleria de Medi Ambient, Infraestructures i Territori per al seu compliment.

– Planificar les accions necessàries de cada subprojecte des de l’inici fins a la finalització d’este, seguint les normes de referència per a la gestió de l’MRR.

– Coordinar el personal assignat per a la gestió de fons europeus, incloses, si és el cas, les atribucions relatives a l’adscripció de les tasques i la formació del personal.

– Coordinar i col·laborar amb els centres gestors i directius de la Conselleria de Medi Ambient, Infraestructures i Territori, i organismes i empreses dependents, en el desenrotllament dels subprojectes.

– Col·laborar amb la Subsecretaria en relació amb l’elaboració d’instruccions relacionades amb la gestió directa o indirecta dels subprojectes.

– Informar els òrgans superiors i directius sobre el progrés i l’execució dels subprojectes i actuacions, i emetre tots els informes detallats que resulten necessaris.

– Elaborar i presentar una memòria sobre el resultat de la gestió i del grau de compliment dels objectius fixats.

– Altres funcions que li siguen assignades per estar determinades en normes referides a la gestió de fons propis de les convocatòries.

6. Característiques del lloc.

6.1. El lloc de treball es vincula a la gestió de fons europeus, segons preveu el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19.

6.2. El lloc de treball de direcció de programes objecte d’esta convocatòria dependrà de la persona titular de la Subsecretaria.

6.3. El lloc de treball se situa a València, en la seu dels servicis centrals de la Conselleria de Medi Ambient, Infraestructures i Territori.

6.4. La jornada laboral serà de 40 hores setmanals de treball efectiu de mitjana en còmput anual. Per raó de les seues funcions, tindrà obligació de prestar servicis en una altra jornada quan la celebració de reunions i altres activitats relacionades amb les responsabilitats inherents al lloc així ho demande, o quan la dinàmica pròpia d’este requerisca una jornada diferent o superior a l’ordinària. Pels servicis prestats que excedisquen de l’horari normal d’oficina no percebrà cap retribució per cap concepte.

6.5. La persona que ocupe el lloc de treball tindrà dret a gaudir de vint-i-dos dies hàbils de vacacions retribuïts amb caràcter anual o, si és el cas, a la corresponent part proporcional pel temps de prestació de servicis.

7. Règim d’incompatibilitat.

La persona que ocupe el lloc de director o directora de programes per a la gestió de fons europeus vinculats al PRTR tindrà dedicació exclusiva en la seua funció, que serà incompatible amb l’exercici de qualsevol professió retribuïda, llevat que s’autoritze expressament en el marc de la normativa d’incompatibilitats, que segons el que disposa l’article 28 del Decret llei 6/2021, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19, és el que s’establix per als alts càrrecs de l’Administració de la Generalitat, sense que això supose la consideració d’alt càrrec.

8. Objectius exigits a la direcció de programes.

La persona titular de la direcció de programes per a la gestió de fons europeus vinculats al PRTR objecte d’esta convocatòria haurà de complir els objectius temporals que s’establisquen en el contracte d’alta direcció, que es formalitzarà una vegada conclòs el procediment per a la seua selecció.

9. Avaluació, desenrotllament de les funcions i retribucions.

9.1. La persona titular de la direcció de programes per a la gestió de fons europeus vinculats al PRTR se sotmetrà a una avaluació semestral en relació amb els objectius temporals intermedis i finals fixats per la Subsecretaria de la Conselleria de Medi Ambient, Infraestructures i Territori.

A més, haurà de presentar anualment una memòria sobre els resultats de gestió i grau de compliment d’objectius fixats. Esta memòria serà avaluada per la Subsecretaria de la Conselleria de Medi Ambient, Infraestructures i Territori.

9.2. Les retribucions de la persona que ocupe el lloc de director o directora de programes per a la gestió de fons europeus vinculats al PRTR es regiran pel que disposa el Decret 121/2021, de 17 de setembre, del Consell, de determinació de retribucions de les direccions de programes vinculats al PRTR, és a dir, percebran les retribucions íntegres anuals establides per a les persones titulars de direccions generals del Consell, en les respectives lleis de pressupostos anuals de la Generalitat.

No obstant això, les retribucions es distribuiran en un 88 % fix i un 12 % variable que es percebrà en funció del compliment d’objectius i del temps de prestació de servicis l’any natural.

ANNEX II

*Bases de la convocatòria*

*Primera. Requisits de participació*

Les persones candidates hauran de reunir, en el dia de la finalització del termini de presentació de sol·licituds, i mantindre fins al moment de la formalització del contracte de treball, els requisits següents, tal com arreplega el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic:

1. Tindre la nacionalitat espanyola o ser nacional d’algun dels estats membres de la Unió Europea, o una nacionalitat inclosa en l’àmbit d’aplicació dels tractats internacionals celebrats per la Unió Europea i ratificats per Espanya en els quals siga aplicable la lliure circulació de persones que treballen. Així com les persones treballadores que no estiguen incloses en les previsions anteriors, però tinguen la residència legal a Espanya.

2. Tindre un títol superior universitari o estar en condicions d’obtindre’l en la data de finalització del termini presentació de les sol·licituds. Els estudis universitaris hauran de correspondre a titulacions oficialment reconegudes pel Ministeri d’Educació i Formació Professional. Les persones aspirants amb titulacions obtingudes en l’estranger hauran d’acreditar que estan en possessió de la corresponent convalidació o de la credencial que n’acredite, si és el cas, l’homologació. Este requisit no serà aplicable a persones aspirants que hagen obtingut el reconeixement de la seua qualificació professional, en l’àmbit de les professions regulades, a l’empara de les disposicions de dret comunitari.

3. Tindre complits díhuit anys i no excedir, si és el cas, l’edat màxima de jubilació forçosa.

4. Tindre les capacitats i aptituds físiques i psíquiques que siguen necessàries per a l’exercici de les corresponents funcions o tasques.

5. No haver sigut separada o separat del servici, o no haver-se revocat el seu nomenament com a personal funcionari interí, mitjançant expedient disciplinari de qualsevol de les administracions públiques i organismes públics vinculats o dependents d’estes o dels organismes constitucionals o estatutaris de les comunitats autònomes, ni trobar-se en situació d’inhabilitació absoluta o especial per a ocupacions o càrrecs públics per resolució judicial ferma; ni trobar-se inhabilitada o inhabilitat, per sentència judicial ferma, per a l’exercici de qualssevol funcions públiques o d’aquelles pròpies del cos, agrupació professional o escala objecte de la convocatòria. En el cas del personal laboral, no trobar-se en inhabilitació per sentència ferma o a conseqüència d’haver sigut despatxada o despatxat disciplinàriament de manera procedent per a exercir funcions semblants a les pròpies de la categoria professional a què es pretén accedir.

6. No haver sigut condemnada o condemnat en els cinc últims anys en virtut de sentència ferma en processos judicials de qualsevol índole relatius a reclamacions en matèria econòmica i/o financera.

7. En el cas que siga nacional d’un altre estat, no trobar-se inhabilitada o inhabilitat o en situació equivalent ni haver sigut sotmés a cap sanció disciplinària o equivalent que impedisca en el seu estat, en els mateixos termes, l’accés a l’ocupació pública.

8. Coneixements d’anglés: amb un nivell mínim B2, que s’acreditarà mitjançant títols oficials amb referència al Marc Europeu Comú de Referència per a les Llengües.

Els requisits inclosos en els apartats 4 a 7 de la present base s’acreditaran mitjançant l’aportació per la persona candidata d’una declaració responsable al respecte degudament firmada.

*Segona. Mèrits d’adjudicació i la seua valoració*

El procés selectiu es realitzarà mitjançant el sistema de valoració conjunta i global del *curriculum vitae*  atenent criteris de mèrit, capacitat i idoneïtat, així com els coneixements especialitzats que s’aporten i l’entrevista que s’efectue.

Els mèrits objectius i raonats que es consideraran per a decidir l’adjudicació del lloc de treball convocat són els següents:

– Que la titulació acadèmica indicada com a requisit siga, preferiblement, alguna de les següents:

\* Administració i Direcció d’Empreses

\* Dret

\* Gestió i Administració Pública

\* Economia

\* Negocis Internacionals

– Màster universitari o altres estudis de postgrau, així com cursos de perfeccionament, preferiblement en matèries relacionades amb la Unió Europea.

– Disposar de coneixements especialitzats i experiència en la gestió de fons europeus.

– Disposar d’experiència en l’acompliment de llocs de direcció o assessorament en l’àmbit economicofinancer i pressupostari d’una empresa o entitat de reconegut prestigi i solvència.

– L’experiència en llocs de responsabilitat directiva o consultoria en les àrees de gestió financera i pressupostària i comptabilitat.

– L’experiència en llocs de responsabilitat directiva o consultoria en les àrees de licitacions i contractacions públiques.

– L’experiència professional en consultoria i auditoria economicofinancera relacionada amb fons europeus.

– L’experiència professional en llocs de responsabilitat directiva en empreses, institucions i organismes de l’àmbit de la convocatòria o del sector públic en l’àrea economicoadministrativa.

– Coneixements de francés i/o alemany, que en tot cas s’acreditaran mitjançant títols oficials amb referència al Marc Europeu Comú de Referència per a les Llengües.

– Capacitat d’integració en l’estructura organitzativa de la Conselleria de Medi Ambient, Infraestructures i Territori.

*Tercera. Sol·licituds de participació*

1. La sol·licitud es presentarà de manera telemàtica en la seu electrònica de la Generalitat Valenciana, en l’adreça següent, mitjançant el model normalitzat disponible en esta:

<https://www.gva.es/va/epub100863>

2. Els documents que s’annexen al tràmit telemàtic hauran d’estar firmats electrònicament per les persones que, segons el tipus de document, siga procedent.

Per a accedir de manera telemàtica al procediment, la persona sol·licitant haurà de disposar de firma electrònica avançada admesa per la seu electrònica de la Generalitat (<https://sede.gva.es/va/sede_certificados>). En cas que no es dispose de firma electrònica avançada, s’haurà d’actuar mitjançant un representant que sí que en tinga, que haurà d’acreditar degudament la representació atorgada.

3. El termini per a la presentació de sol·licituds serà de deu dies hàbils i s’iniciarà l’endemà hàbil a la publicació d’esta resolució en el *Diari Oficial de la Generalitat Valenciana*.

*Quarta. Documentació que cal adjuntar a la sol·licitud*

1. Junt amb la sol·licitud, s’aportarà la documentació següent:

a) Document acreditatiu de la seua identitat i nacionalitat (document nacional d’identitat, passaport o targeta de resident).

b) Curriculum vitae detallat, redactat en castellà o valencià, en el qual hauran d’especificar-se les dates concretes d’inici i fi de cada experiència professional, així com les funcions realitzades.

c) Documentació acreditativa del títol oficial exigit o fotocòpia del document de sol·licitud d’este. En el cas de titulacions obtingudes en l’estranger, caldrà presentar la credencial de l’homologació del títol.

d) Informe de vida laboral actualitzat. En cas que no puga facilitar-se l’informe de vida laboral, podran admetre’s altres documents que justifiquen l’experiència aportada (certificats d’empresa, contractes, nòmines, etc.).

e) Documentació acreditativa dels títols i diplomes dels cursos que mencionen en la seua candidatura, o certificats d’estos, amb indicació de nombre d’hores lectives.

f) Experiència professional. A l’efecte de comprovació de l’experiència laboral requerida haurà d’especificar-se, de la manera més detallada possible, l’activitat efectuada, així com el període o períodes continuats en què aquella es va desenrotllar, i caldrà aportar, en este sentit, una còpia dels documents que la persona interessada considere oportú per a acreditar l’experiència requerida en la convocatòria (contractes, certificats d’empresa, etc.) o altres documents a on conste l’experiència exigida.

g) Les persones aspirants amb diversitat funcional, amb un grau de minusvalidesa igual o superior al 33 %, hauran d’indicar-ho en la seua sol·licitud, adjuntant còpia del dictamen tècnic facultatiu emés per l’òrgan tècnic de valoració que va dictaminar el grau de minusvalidesa.

2. No seran tinguts en compte per a la valoració de les candidatures els mèrits al·legats que no s’hagen acreditat degudament. La documentació aportada que no siga original no serà retornada.

3. Les esmenes o les aportacions documentals posteriors a la presentació de la sol·licitud s’hauran de fer a través de l’adreça electrònica següent:

<https://www.gva.es/va/epub100863>

4. L’òrgan responsable de la selecció podrà sol·licitar, en qualsevol moment del procés de selecció, l’acreditació de totes les dades que hagen sigut exposades en la sol·licitud referent a l’experiència professional anterior o qualsevol altre que estime oportú i que hagen sigut o seran valorades.

5. El fet de no posseir els requisits exigits en les bases de la convocatòria suposarà l’exclusió de la persona candidata.

*Quinta. Òrgan de selecció*

L’òrgan de selecció estarà constituït per:

– La persona que ocupe el càrrec de subsecretari/ària de la Conselleria de Medi Ambient, Infraestructures i Territori, que actuarà com a presidenta.

– La persona que ocupe el lloc de secretari/ària general administratiu/iva de la Conselleria de Medi Ambient, Infraestructures i Territori.

– La persona que ocupe el lloc de subdirector/a general de Planificació i Suport Tècnic de Finançament Europeu de la Conselleria de Medi Ambient, Infraestructures i Territori.

– La persona que ocupe el lloc de cap del Servici de Personal de la Conselleria de Medi Ambient, Infraestructures i Territori, que actuarà com a secretària.

Les causes de recusació i abstenció dels membres de l’òrgan de selecció seran les previstes en els articles 23 i 24 de la Llei 40/2015, d’1 d’octubre, de règim jurídic del sector públic, i altres disposicions vigents.

*Sexta. Comprovació del compliment dels requisits de participació*

Finalitzat el termini de presentació de sol·licituds, l’òrgan de selecció analitzarà les candidatures presentades per a determinar les persones admeses i excloses per a participar en el procés selectiu, en funció del compliment dels requisits establits en el perfil del lloc al qual opten.

Les persones aspirants excloses expressament, així com els que puguen no figurar en la llista provisional, disposaran d’un termini de deu dies hàbils comptats a partir del següent a la publicació d’esta per a esmenar el defecte que haja motivat la seua exclusió o no inclusió expressa.

Transcorregut el termini d’esmena, es publicarà la llista definitiva de les persones aspirants admeses i excloses del procés selectiu.

Tant la llista provisional com la definitiva de persones admeses i excloses, així com la data de realització de l’entrevista, seran publicades en la pàgina web de la Conselleria de Medi Ambient, Infraestructures i Territori i en l’enllaç següent:

<https://www.gva.es/va/epub100863>

*Sèptima. Desenrotllament del procés de selecció*

1. El procés selectiu es desenrotllarà de la manera següent:

1.1. Fase de valoració de mèrits i curricular

L’òrgan de selecció realitzarà una valoració de mèrits i curricular, de manera global i conjunta, de la candidatura presentada per cada aspirant, tenint en compte l’experiència i els mèrits tant professionals com acadèmics que hagen acreditat les persones aspirants segons la seua adequació al perfil del lloc.

Una vegada que s’haja procedit a la valoració de l’experiència i els mèrits al·legats, l’òrgan de selecció procedirà a convocar a l’entrevista les persones candidates que es considere que poden optar a ocupar els llocs oferits.

La llista de persones candidates que passen a la fase d’entrevista i la data d’esta es publicarà en la pàgina web de la Conselleria de Medi Ambient, Infraestructures i Territori i en l’enllaç següent:

<https://www.gva.es/va/epub100863>

1.2. Fase d’entrevista

L’entrevista es durà a terme amb la presència de tots els components de l’òrgan de selecció, que comprovarà, valorarà i determinarà els aspectes següents en relació amb les funcions del lloc per a exercir:

a) L’adequació dels coneixements, experiència i altres requisits exigits.

b) La competència, l’aptitud, les habilitats i les capacitats: directives, organitzatives, analítiques, de gestió d’equips humans i de comunicació.

c) L’adequació del perfil de l’aspirant al lloc que es cobrix.

d) L’interés de la persona candidata per a integrar-se en l’organització i en l’acompliment de la plaça convocada.

Les persones candidates convocades per a la realització de l’entrevista hauran d’exhibir davant de l’òrgan de selecció el corresponent document acreditatiu de la seua identitat (document nacional d’identitat, passaport o targeta de resident).

L’òrgan de selecció adoptarà les mesures que siguen necessàries per a permetre que totes les persones aspirants al lloc convocat puguen fer l’entrevista amb les mateixes oportunitats.

2. Qualsevol informació o incidència relativa al procés de selecció es publicarà en la pàgina web de la Conselleria de Medi Ambient, Infraestructures i Territori i en l’enllaç següent:

<https://www.gva.es/va/epub100863>

*Octava. Resolució de la convocatòria*

Finalitzat el procés selectiu, l’òrgan de selecció elevarà a la persona titular de la Conselleria de Medi Ambient, Infraestructures i Territori, per a la seua resolució, mitjançant informe motivat, la proposta de la candidatura seleccionada per a l’acompliment del lloc de treball.

La resolució haurà d’expressar l’exposició circumstanciada i justificada dels mèrits que segons la convocatòria s’han considerat prioritaris per a elegir una persona candidata sobre les altres aspirants amb referència expressa dels coneixements, l’experiència, les habilitats o les aptituds determinants d’aquella.

L’òrgan de selecció també podrà elevar a la consideració de la persona titular de la Conselleria, per a la seua aprovació, la declaració de desert de la convocatòria, si considera que, després de la finalització de qualsevol de les fases del sistema o procés de selecció, cap persona candidata reunix el perfil idoni per a la cobertura del lloc.

La resolució d’adjudicació del lloc, així com, si és el cas, la que declare desert el procés selectiu, es publicaran en la pàgina web de la Conselleria de Medi Ambient, Infraestructures i Territori i en l’enllaç següent:

<https://www.gva.es/va/epub100863>

*Novena. Justificació i adjudicació*

La persona candidata seleccionada serà convocada per a oferir-li el lloc i informar-la de les condicions laborals. Abans de la formalització del contracte, la persona seleccionada haurà de presentar, en el termini màxim de deu dies hàbils des de la designació, els documents següents:

a) Declaració jurada o promesa de no haver sigut separada mitjançant expedient disciplinari del servici de qualsevol de les administracions públiques, ni haver sigut revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se culpable en inhabilitació absoluta o especial per a ocupacions o càrrecs públics per resolució judicial. En el cas de ser nacional d’un altre estat, hauran de presentar, a més de la declaració relativa a l’Estat espanyol, declaració jurada o promesa de no trobar-se inhabilitada o en situació equivalent ni haver sigut sotmesa a sanció disciplinària o equivalent que impedisca, en el seu estat, en els mateixos termes, l’accés a l’ocupació pública.

En cas de personal laboral, declaració jurada de no trobar-se inhabilitada per sentència ferma o a conseqüència d’haver sigut despatxada disciplinàriament de manera procedent, per a exercir funcions similars a les pròpies de la categoria professional a la qual es pretén accedir.

b) Declaració de no trobar-se exercint cap altra activitat pública o privada que puga requerir autorització o reconeixement previ de compatibilitat.

c) Declaració responsable de no haver sigut condemnada en els cinc últims anys, en virtut de sentència ferma, en processos judicials de qualsevol orde relatius a reclamacions en matèria econòmica i/o financera.

d) Documents originals de les fotocòpies aportades al llarg del procés de selecció per a l’acarament.

En el cas que la persona seleccionada no presente en el termini màxim establit de deu dies hàbils la documentació citada en esta base, sempre que esta circumstància no s’haja produït per causes absolutament alienes a la seua voluntat, l’òrgan de selecció presentarà a la persona titular de la Conselleria la proposta d’adjudicació de la plaça a la següent persona candidata finalista més qualificada, segons el que establix la base octava d’esta convocatòria, i a partir d’eixe moment se seguiran els tràmits establits en este apartat.

En cas de renúncia expressa de la persona seleccionada, l’òrgan de selecció actuarà d’igual manera.

Finalment, s’haurà d’aportar certificat mèdic acreditatiu que la persona seleccionada no patix malaltia o limitació física o psíquica incompatible amb l’acompliment del lloc de treball.

*Dècima. Règim de contractació i formalització del contracte*

La incorporació al lloc de treball s’efectuarà dins dels 15 dies hàbils següents al requeriment formal per part de la Conselleria de Medi Ambient, Infraestructures i Territori.

La persona candidata seleccionada per a cobrir el lloc de director o directora de programes que es convoca, segons el que establix l’article 13.4 del text refós de la Llei de l’Estatut bàsic de l’empleat públic, per reunir la condició de personal laboral, estarà sotmés a la relació laboral de caràcter especial d’alta direcció i subscriurà, en conseqüència, un contracte de treball dels que regula el Reial decret 1382/1985, d’1 d’agost, pel qual es regula la relació laboral de caràcter especial del personal d’alta direcció.

El règim retributiu del lloc serà el que establix en el Decret 121/2021, dins dels límits fixats pels òrgans competents de la Generalitat Valenciana.

*Onzena. Extinció del nomenament/contractació*

El nomenament de la persona designada com a director o directora de programes en la present convocatòria s’extingirà per les causes següents:

1. Transcurs del termini per al qual va ser nomenada.

2. Per mutu acord de les parts.

3. Per desistiment acordat per la persona titular de la Conselleria, amb un preavís de quinze dies, quan concórrega algun dels motius següents:

a) Avaluació negativa de l’acompliment associada a l’incompliment dels objectius o resultats assignats als programes.

b) Pèrdua de confiança que, entre altres motius, podrà deure’s a les dificultats en la integració amb la resta del personal directiu i la seua alineació amb els objectius estratègics del departament.

c) No necessitat sobrevinguda, si és el cas, de l’existència de més d’un directiu.

4. Per renúncia de la persona contractada.

5. Per qualsevol altra causa prevista en el Reial decret 1382/1985 i altra normativa d’aplicació general.

*Dotzena. Protecció de dades*

1. La presentació de sol·licituds de participació en el present procés selectiu comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. La informació relativa al tractament de les dades de caràcter personal està disponible en el Registre d’activitats de tractament publicat en la pàgina web de la conselleria competent en matèria de medi ambient, infraestructures i territori. En concret, la informació bàsica del tractament és la següent:

Nom del tractament: gestió de recursos humans.

Identitat del responsable del tractament: persona titular de la subsecretaria de la conselleria competent en matèria de medi ambient, infraestructures i territori.

Finalitat del tractament: gestió d’expedients de personal i de registres de personal, inclosos expedients disciplinaris, accidents de treball i baixes per incapacitat temporal del personal de la Conselleria.

Exercici del dret: pot exercitar el dret d’accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que preveu l’enllaç següent:

<http://www.gva.es/va/proc19970>

Reclamacions: sense perjuí de qualsevol altre recurs administratiu o acció judicial, qualsevol persona interessada té dret a presentar una reclamació a l’Agència Espanyola de Protecció de Dades si considera que el tractament de les seues dades personals infringix la normativa en matèria de protecció de dades.

Podeu obtindre informació més detallada en l’enllaç següent:

<http://mediambient.gva.es/va/proteccio-de-dades>

*Tretzena. Transparència*

1. Al present procés selectiu li serà aplicable el que disposa la Llei 19/2013, de 9 de desembre, de transparència, accés a la informació pública i bon govern; i la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

2. Al personal contractat li serà aplicable la normativa vigent en matèria de bon govern i, en particular, el que disposa la citada Llei 1/2022, de 13 d’abril, i el Decret 56/2016, del Consell, de 6 de maig, pel qual s’aprova el Codi de bon govern de la Generalitat, en tot el que no s’opose a esta llei.

  

València, 28 d'octubre de 2024

Vicente Martínez Mus

Conseller de Medi Ambient, Infraestructures i Territori